Eva Biháryová

Eva Biháryová (* 11. február 1949, Hrnčiarovce nad Parnou† 25. február 2020, Bratislava) bola slovenská speváčka a hudobníčka.

 Životopis 
 Osobný život 
Narodila sa v Hrnčiarovciach nad Parnou (otec František Biháry, matka Emerencia, rod. Blanarovičová). Vyrastala v rodných Hrnčiarovciach nad Parnou do svojich 8 rokov. Žila v Modre. Po dlhej a ťažkej chorobe zomrela v Bratislave vo veku 71 rokov.

Pochádza z hudobníckej rodiny. Otec bol huslista, mal svoju kapelu a celé okolie Trnavy mal prechodené. Starších bratov učil tiež na husle... Jej sestra Mária sa v roku 1966 prihlásila do súťaže Zlatá kamera a vyhrala ju. Tiež sa profesionálne venovala spevu, aj keď spolu nahrali len jednu rozhlasovú nahrávku Sám a sám (Supraphon, 1969).

Už v čase školského pôsobenia sa osvedčila ako recitátorka. Najprv reprezentovala trnavské školy, neskôr postúpila aj na celoslovenské kolo Hollého pamätníka. Maturovala v roku 1967 na Gymnáziu v Modre, tiež súkromne študovala spev u prof. B. Turbu. Túžbu študovať medicínu nakoniec nerealizovala. Spievala aj na známych trnavských čajoch o piatej v kultúrnom dome Kovosmaltu.

Vo Vojenskom umeleckom súbore sa zoznámila s hudobníkom, pozaunistom a skladateľom Jurajom Rózsom, ktorý najmä od konca 70. rokov pre Evu Biháryovú písal skladby Brečtan, Taká chvíľa, Uspávanka a i. Eva Biháryová-Rózsová je matkou slovenského multiinštrumentalistu, hudobníka a producenta Oskara Rózsu, ktorý spolupracuje s poprednými slovenskými hudobníkmi (R. Müller, M. Brezovský, J. Kirschnerová a i.). Je matkou orchestrálnej dirigentky Michaely Rózsa Růžičkovej (žije v Beroune v Česku).

 Kariéra 
Spočiatku spievala najmä repertoár černošských speváčok, najmä A. Franklinovej a E. Fitzeraldovej. V televízii sa predstavila prvýkrát v roku 1967 v súťaži Zlatá kamera s piesňou „Summertime“. Získala druhé miesto, umiestnila sa za Evou Mázikovou. Prvý významnejší celorepublikový úspech dosiahla rozhlasovými nahrávkami v roku 1969 (napr. šansónom „Stále tá hra“), známou sa stala aj jedna z prvých rozhlasových nahrávok s orchestrom vojenského súboru „V Tramtárii na Hrade“ (M. Novák) s Evou Kostolányiovou. Od roku 1967 bola sólistkou Vojenského umeleckého súboru v Bratislave, kde pôsobila až do roku 1994. Ako speváčka populárnych piesní vynikla najmä do polovice sedemdesiatych rokov, keď popri práci vo Vojenskom umeleckom súbore účinkovala aj ako speváčka hlavného prúdu slovenskej populárnej hudby (napr. v televíznej relácii Malá televízna hitparáda, kde účinkovala niekoľkokrát a vždy s veľkým úspechom napr. piesňami „Tvoj hlas“, „Aj z mája máj“). V roku 1969 sa prvýkrát predstavila na Bratislavskej lýre s piesňou „Kto si prosí“ (I. Horváth / I. Úradníček), v roku 1970 s piesňou „Tvoje ústa“ (T. Seidmann / T. Janovic), najväčší úspech zožala v roku 1971 s piesňou „Stará mama“ (V. Matušík / B. Droppa). V 70. rokoch účinkovala najmä v koncertných programoch Vojenského umeleckého súboru pod vedením umeleckého šéfa M. Nováka, mimoriadny úspech zaznamenala aj na dobových čs. festivaloch s vojenskou tematikou, najmä Zlatý palcát, martinskom festivale i na podobnom festivale v poľskom Kolobrzegu. V slovenskom rozhlase nahrala 135 populárnych piesní. Repertoár pre vysielanie rozhlasu tvorili najmä skladby tzv. juhoslovanského soundu ale i skladby I. Bázlika, T. Janovica, I. Horvátha a V. Matušíka. Vo vydavateľstve OPUS nahrala 10 singlov, v archíve Slovenského rozhlasu v Bratislave je 47 jej skladieb. Podľa kritík je Biháryová impozantne disponovanou speváčkou so špecificky zafarbeným hlasom a na rozdiel od odbornej kritiky širšie obecenstvo nedocenilo jej evidentné kvality.

 Tvorba 
 1967 - Summertime (Zlatá kamera - TV relácia)
 1968 - Tvoj hlas
 1969 - Aj z mája máj, Kolotoč, Stále tá hra (rozhlas), Kto si prosí (Bratislavská lýra), Márne sa pýtaš, Mys dobrej nádeje, Ružou mi píš, Sám a sám
 1970 - Tvoje ústa (Bratislavská lýra), Odpusť láska (TOČR), Ver len hviezdam, Zvoním vám pri dverách
 1971 - Stará mama (Bratislavská lýra), Dážď a sny
 1973 - Len tam chcem ísť
 1974 – Tak nekonečne krásna (Tv relácia), Himaláje
 1977 - Či je teplo či je mráz, Letná pesnička, Tvoja bárka, Bol to náš otec, brat a syn
 1978 - Prichádza pokojná noc, Uspávanka pre dcéry
 1979 - Nesľubuj, Otvor okná dokorán, Roztržitý profesor
 1980 - Brečtan
 1981 - Je čas pre nás, Požiar lásky, Vchádza k vám dieťa, Vráť láskavé slová
 1982 - Taká chvíľa
 Hľadám ľudí, Mlčíš, Nechaj ma ísť, Stále tá hra, Široká cestička, Štafeta, They Say It's Wonderful, Tvoj máj, Rodná zem, Nesmúť za mnou, Hľadaj čo nádej vzbudí
 1998 - Repete (Tv relácia), Aj z mája máj

Známe hity
 Tvoj hlas (Ivica Krajač / Rudolf Kazík)
 Aj z mája máj (Riccardo del Turce / M.Kováčik)
 Márne sa ma pýtaš (Ľudovít Štassel / Milan Dunajský)
 Široká cestička (František Krištof Veselý / Pavol Braxatoris)

 Diskografia 
 1970 - Schlagerfestival der Freundschaft - 8 55 207, Amiga - LP
 1972 - Keď slnko hrdzavie (Moskovské okná) – Eva Biháryová / Svitanie (Básnik) – Jozef Ivaška, Opus 90 43 0178, SP  
 1974 - Pieseň môjho srdca - 9113 0284, Opus - LP

 Referencie 

 Externé odkazy 

 Speváčka Eva Biháryová má 65 rokov. - reginazapad.rtvs.sk, autor: Martin Jurčo

Kategória:Slovenské popové speváčky
Kategória:Osobnosti z Hrnčiaroviec nad Parnou